90% प्लास्टिक युक्त 1200 करोड़ पैड सालाना कूड़ेदान में, डायपर भी खतरनाक, नॉर्थ कोरिया में बैन
Sanitary Pads Decomposition Time; How Long Does It Take for Them to Decompos वहीं, ज्यादातर सैनिटरी पैड्स में ग्लू और सुपर एब्जॉर्बेंट पॉलिमर (SAP) होते हैं जिन्हें नष्ट होने में 500 से 800 साल तक लग जाते हैं।
पीरियड्स एक ऐसा विषय है, जिस पर अब खुलकर बात होने लगी है। प्यूबर्टी के बाद हर लड़की और महिला को हर महीने पीरियड्स से गुजरना पड़ता है।
यह एक सामान्य प्रक्रिया है जिससे हर स्त्री गुजरती है, लेकिन बाजार ने इसे अब बखूबी भुना लिया है। मार्केट में सैनिटरी पैड कंपनियों की बहार है। कोई दाग न लगने तो कोई लंबे समय तक टिके रहने का दावा करता है।
वाटरएड इंडिया और मेंस्ट्रुअल हाइजीन एलायंस ऑफ इंडिया (2018) के अनुसार भारत में 33.6 करोड़ महिलाओं को पीरियड्स होते हैं।
हमारे देश में हर साल 1200 करोड़ सैनिटरी पैड्स का कूड़ा निकलता है जो लगभग 1,13,000 टन है।
दुनिया के लिए सैनिटरी पैड्स का कचरा एक समस्या बन चुका है। न केवल सैनिटरी पैड्स बल्कि बच्चों के डायपर भी सेहत और पर्यावरण, दोनों के लिए चिंता का सबब बने हुए हैं।
सैनिटरी पैड में प्लास्टिक और हानिकारक केमिकल 
सैनिटरी पैड बनाने वाली नामी कंपनियां धड़ल्ले से इसमें प्लास्टिक का इस्तेमाल कर रही हैं। सेंट्रल पॉल्यूशन कंट्रोल बोर्ड की 2018-19 रिपोर्ट के अनुसार सैनिटरी पैड में 90% प्लास्टिक होता है जिससे भारत में हर साल 33 लाख टन प्लास्टिक का कूड़ा निकलता है।
'टॉक्सिक लिंक्स' नाम के एनवायर्नमेंट ग्रुप की रिपोर्ट के अनुसार भारत में साल 2021 में 1230 करोड़ सैनिटरी पैड्स कूड़ेदान में फेंके गए। एक सैनिटरी पैड पर्यावरण को 4 प्लास्टिक बैग के बराबर नुकसान पहुंचाता है।
सैनिटरी पैड मिट्‌टी में दबा दिए जाएं तो इनमें मौजूद केमिकल्स मिट्टी के सूक्ष्म जीवों को खत्म करने लगते हैं जिससे हरियाली खत्म होती है।
वहीं, ज्यादातर सैनिटरी पैड्स में ग्लू और सुपर एब्जॉर्बेंट पॉलिमर (SAP) होते हैं जिन्हें नष्ट होने में 500 से 800 साल तक लग जाते हैं।
आगे बढ़ने से पहले ग्राफिक्स से जानिए सैनिटरी पैड्स को नष्ट होने में कितना समय लगता है:
कैंसर, इनफर्टिलिटी और मां बनने में हो सकती है दिक्कत 
भारत में जारी 'मेंस्ट्रुअल वेस्ट 2022' की रिपोर्ट के अनुसार सैनिटरी नैपकिन में Phthalates नाम का केमिकल इस्तेमाल होता है। यह केमिकल कैंसर का कारण बन सकता है। साथ ही इनफर्टिलिटी, पीसीओडी और एंडोमेट्रियोसिस की दिक्कत भी कर सकता है। इससे लकवा मार सकता है और याद्दाश्त भी जा सकती है।
टॉक्सिक लिंक की रिसर्च के अनुसार सैनिटरी पैड में वोलेटाइल ऑर्गेनिक कंपाउंड्स (VOCs) नाम का केमिकल भी इस्तेमाल होता है। यह केमिकल पेंट, डियोड्रेंट, एयर फ्रेशनर, नेल पॉलिश जैसी चीजों में डाला जाता है। सैनिटरी पैड में इस केमिकल की मदद से फ्रेंगरेंस यानी खुशबू भी जोड़ी जाती है।
स्टडी में यह भी सामने आया कि 10 सैनिटरी नैपकिन में 25 तरह के वीओसी केमिकल मौजूद होते हैं। यह केमिकल दिमाग पर सीधा असर करता है और त्वचा के लिए नुकसानदेह है। इसके अलावा इससे खून की कमी, थकान, लिवर और किडनी के काम करने का ढंग प्रभावित होता है।
खबर में आगे बढ़ने से पहले पोल के जरिए अपनी राय साझा करते चलें....
इकोफ्रैंडली सैनिटरी पैड बनाए और ‘अशुद्धिनाशक’ में नष्ट किए
बड़ौदा स्थित वात्सल्य फाउंडेशन की फाउंडर स्वाति बेडेकर 2010 से ‘प्रोजेक्ट सखी’ के तहत स्कूल की बच्चियों के लिए इकोफ्रेंडली सैनिटरी पैड्स बना रही हैं। यह सैनिटरी पैड गुजरात के आदिवासी इलाकों में रहने वाली महिलाएं तैयार करती हैं।
स्वाति ने दैनिक भास्कर को बताया कि पीरियड्स होने की वजह से लड़कियां स्कूल नहीं जाती थीं। जब उन्हें यह पता चला तो उन्होंने सैनिटरी पैड बनवाने और उन्हें बांटने का काम शुरू किया।
लेकिन इसके बाद लड़कियों के सामने सबसे बड़ी समस्या इन्हें फेंकने की आई क्योंकि हमारे समाज में आज भी पीरियड्स को लेकर शर्म ज्यों की त्यों बनी हुई है।
लड़कियां सैनिटरी पैड को कूड़ेदान में नहीं फेंक सकती थीं। ऐसे में 2015 में उन्होंने अपने हस्बेंड श्याम बेडेकर की मदद से सैनिटरी पैड्स को नष्ट करने का उपाय सोचा। उनके हस्बेंड ने ‘अशुद्धिनाशक’ नाम से टेराकोटा यानी मिट्टी की मशीन बनाई और उस मशीन को स्कूलों में लगवाया, जिसमें लड़कियां सैनिटरी पैड फेंक देती हैं।
इसमें पैड्स को जला दिया जाता है और इससे प्रदूषण भी नहीं फैलता। इस डिवाइस को बनाने के लिए कुम्हारों को खास तरह की ट्रेनिंग दी गई।
आज भारत में इनकी कश्मीर से लेकर कन्याकुमारी तक 182 यूनिट हैं और पूरे भारत में यह डिवाइस और इको फ्रेंडली सैनिटरी पैड्स स्कूलों में भेजे जा रहे हैं। स्वाति ने बताया कि इस पहल के बाद बच्चियां दोबारा स्कूल आने लगीं।
समुद्री जीवों पर आफत, इंसानों के पेट में जा रहा माइक्रोप्लास्टिक 
यूरोपियन कमीशन के अनुसार कई लड़कियां सैनिटरी पैड्स को गलत तरीके से टाइलेट में फ्लश कर देती हैं जिससे समुद्र में प्लास्टिक वेस्ट बढ़ रहा है और इस वजह से हर साल 10 लाख समुद्री चिड़िया, 1 लाख समुद्री जीव और अनगिनत मछलियां अपनी जान गंवा रही हैं। यहीं नहीं इस वजह से जो लोग सी फूड खाते हैं, उनके शरीर में माइक्रोप्लास्टिक की संख्या बढ़ती जा रही है।
साउथ कोरिया में सैनिटरी पैड पर बवाल, नॉर्थ कोरिया में बैन
2017 में साउथ कोरिया की महिलाएं सैनिटरी पैड को बैन करने के लिए सड़कों पर उतर आई थीं। हालांकि यह मांग एक कंपनी के सैनिटरी पैड के लिए थी जिसमें कई तरह के केमिकल का इस्तेमाल हो रहा था। इन्हें इस्तेमाल करने से कई महिलाओं को पीरियड्स के दौरान दर्द, हैवी फ्लो, इन्फेक्शन जैसे लक्षण दिखे।
जिन महिलाओं को पीरियड्स 5 से 7 दिन तक होते, उनके पीरियड्स का समय घटकर केवल 2 दिन रह गया। इन हेल्थ इश्यू के चलते इसे बैन करने की मांग की गई।
साउथ कोरिया के कोरियन वुमन एनवायर्नमेंटल नेटवर्क के सर्वे के अनुसार 3 हजार से ज्यादा महिलाओं को इन सैनिटरी पैड से दिक्कत का सामना करना पड़ा। सरकार ने तो इस पर बैन नहीं लगाया, लेकिन कंपनी ने माफी मांगते हुए महिलाओं को रिफंड देने की बात कही।
सैनिटरी पैड्स को कहां-कहां फेंका जाता है, ग्राफिक्स से जानिए: 
उत्तर कोरिया में रीयूजेबल पैड को धोकर इस्तेमाल करती हैं लड़कियां
उत्तरी कोरिया में सैनिटरी पैड्स का इस्तेमाल बैन है। वहां के बाजारों में न सैनिटरी पैड मिलते हैं और न ही टैंपून। वहां की लड़कियां रीयूजेबल पैड इस्तेमाल करती हैं जो धोकर दोबारा इस्तेमाल किया जाता है।
इसके अलावा अफगानिस्तान में तालिबान सरकार ने सैनिटरी पैड के इस्तेमाल पर रोक लगाई हुई है। पाकिस्तान सरकार ने पिछले साल महिलाओं को सैनिटरी पैड इस्तेमाल नहीं करने पर जोर दिया।
दरअसल सैनिटरी पैड बनाने के लिए जो मैटीरियल इस्तेमाल होता है, उसके इंपोर्ट पर पड़ोसी देश ने बैन लगा दिया। इसके पीछे पाकिस्तान की डूबती अर्थव्यवस्था वजह बताई गई।
इस मेडिकल वेस्ट को सही ढंग से नष्ट करना जरूरी
पर्यावरणविद् नितीश प्रियदर्शी कहते हैं कि सैनिटरी पैड्स और डायपर दोनों का इस्तेमाल बंद करना संभव नहीं है, लेकिन इन्हें नष्ट करने का एक तरीका है।
इस कचरे को सही तरीके से नष्ट करना यानी ढंककर क्लोज्ड एनवायर्नमेंट में जलाना। इस मेडिकल वेस्ट से वायु के साथ-साथ पानी भी दूषित हो रहा है। इस वेस्ट को अगर तालाब या नदी में फेंका जाता है तो इसमें लगा बायोलॉजिकल वेस्ट पानी का रंग खराब करके उसमें बदबू फैलाता है।
हमारा कचरा हमारी जिम्मेदारी 
इस बार विश्व पर्यावरण दिवस की थीम ‘बीट प्लास्टिक पॉल्यूशन’ यानी ‘प्लास्टिक के प्रदूषण को खत्म करना’ है। पर्यावरणविद् सुनीता नारायण ने अपने एक लेख में लिखा कि प्लास्टिक का इस्तेमाल हर चीज में हो रहा है। आज पानी की पाइपलाइन से लेकर दूध की थैली तक प्लास्टिक से बन रही है जो पर्यावरण के लिए सिरदर्द है।
उन्होंने कहा कि प्लास्टिक वेस्ट के बारे में हमें यह समझना होगा कि जो प्लास्टिक का कचरा इकट्ठा होता है। उसमें हर तरह के प्लास्टिक को रीसाइक्लिंग के लिए नहीं भेजा जाता क्योंकि इसमें कई वेस्ट प्लास्टिक मल्टीलेयर से बना होता है जो रीसाइकिल नहीं हो सकता।
यही मल्टीलेयर प्लास्टिक यानी चिप्स या गुटखे के पैकेट कूड़ेघर में भरे रहते हैं क्योंकि इस कचरे की कोई कीमत नहीं है। इन्हें जमा करने और री-प्रोसेस करने, दोनों में दिक्कत आती है।
इसके अलावा हमें रीयल वेस्ट वॉरियर यानी कचरे को उठाने वाले लोगों पर ध्यान देना चाहिए। इस सेक्टर में कई लोग प्लास्टिक को मैनेज करने में जुड़े हुए हैं। हमारा कचरा हमारी जिम्मेदारी है। इसलिए बेहतर है कि प्लास्टिक का इस्तेमाल न करें।
सैनिटरी पैड्स की जगह इस्तेमाल करें मेंस्ट्रुअल कप 
फोर्टिस हॉस्पिटल, नोएडा में गायनेकोलॉजिस्ट डॉ. आराधना सिंह ने कहा कि सैनिटरी पैड्स के मुकाबले मेंस्ट्रुअल कप इको फ्रेंडली, पॉकेट फ्रेंडली और स्किन फ्रेंडली हैं। यह ग्रीन मेंस्ट्रुअल प्रोडक्ट है।
1 मेंस्ट्रुअल कप 10 साल तक इस्तेमाल किया जा सकता है। इन्हें वजाइनल कैनॉल में फिट किया जाता है जिससे पीरियड्स का ब्लड इसमें जमा होता है। पीरियड्स के फ्लो के हिसाब से मेंस्ट्रुअल कप 6 से 8 घंटे तक लगाया जा सकता है।
लेकिन इस बात का खास ध्यान रखें कि हर इस्तेमाल से पहले मेंस्ट्रुअल कप को गर्म पानी में उबाल लें और जब पीरियड्स खत्म हो जाएं तो इसे साफ सूखे कपड़े से ढंककर रखें।
इन्हें साफ करके पहनने से इन्फेक्शन से बचा जा सकता है। आजकल बाजार में इन्हें साफ करने के लिए सैनिटाइजर भी मौजूद हैं।
इकोफ्रेंडली सैनिटरी पैड्स कर सकते हैं समस्या को दूर
पर्यावरण को देखते हुए आजकल केमिकल फ्री और इकोफ्रेंडली सैनिटरी पैड्स बाजार में बिकने लगे हैं। इसमें भी कई वैराइटी हैं।
कुछ सैनिटरी पैड्स केले के तने से रेशों को निकालकर बनाए जा रहे हैं तो कुछ बांस के रेशों की मदद से बन रहे हैं। इन्हें नरम और मुलायम बनाने के लिए कॉर्न स्टार्च और बायोएक्टिव लेक्टाइड डाला जाता है। ये सैनिटरी पैड्स पर्यावरण को नुकसान पहुंचाए बिना ही नष्ट भी हो जाते हैं।
इकोफ्रेंडली सैनिटरी पैड्स सेहत के साथ-साथ पर्यावरण के लिए भी फायदेमंद है:
भारत में फल-फूल रहा है सैनिटरी नैपकिन का बाजार
भारत में 1929 में जॉनसन एंड जॉनसन कंपनी ने सैनिटरी पैड बनाने की शुरुआत की थी। 1993 में विस्पर कंपनी ने भारत के हर तबके की महिला तक सैनिटरी पैड पहुंचाया। कंपनी ने अपने प्रचार के लिए स्कूल और स्लम इलाकों में मुफ्त पैड्स बांटे। आज भारत में सैनिटरी पैड का बाजार 1230 करोड़ रुपए का है।
नेशनल फैमिली हेल्थ सर्वे-5 (2019-21) में सामने आया है कि भारत में 15 से 24 साल की उम्र की 64% महिलाएं सैनिटरी नैपकिन इस्तेमाल करती हैं।
डायपर से भी कम नहीं निकलता कचरा
यूनाइटेड नेशन चिल्ड्रन फंड (UNICEF) के अनुसार भारत में हर साल 2.5 करोड़ बच्चे जन्म लेते हैं। 1 महीने का नवजात 1 दिन में करीब 10 डायपर का इस्तेमाल करता है। बच्चा महीने में 300 डायपर पहनता है। एक डायपर का वजन 800 ग्राम होता है। भारत में हर दिन 548 टन और साल में 2 लाख टन कचरा बच्चों के डायपर का होता है। भारत में डायपर का मार्केट 1,400 करोड़ रुपए है।
ग्राफिक्स से जानिए सैनिटरी पैड्स को फेंकने का सही तरीका: 
डायपर से बच्चे को हो सकती है प्राइवेट पार्ट में दिक्कत 
2020 में टॉक्सिन लिंक्स ने 19 नामी ब्रैंड्स के बेबी डायपर पर स्टडी की। इसमें Phthalates नाम के केमिकल की मात्रा 2.36ppm से 302.25ppm निकली। Phthalates के 5 प्रकार होते हैं DEHP, DBP, BBP, DIDP, DNOP and DINP।
DEHP सबसे जहरीला प्रकार होता है। डायपर बच्चे के प्राइवेट पार्ट से टच होता है और यह खतरनाक केमिकल त्वचा को छूने से उसमें प्रवेश कर घुलने लगता है जिससे बच्चे की सेहत पर प्रभाव पड़ता है। इससे बच्चे को रैशेज या इन्फेक्शन तो हो सकता है, लेकिन यह रिप्रोडक्टिव डिसऑर्डर की बीमारियों को भी जन्म देता है।
मजबूरी में ही पहनाएं डायपर 
सर गंगाराम हॉस्पिटल, दिल्ली में पीडियाट्रिशियन डॉ. नीरज गुप्ता कहते हैं कि डायपर न केवल पर्यावरण को बल्कि बच्चे की त्वचा और आम आदमी की जेब को भी नुकसान पहुंचा रहा है।
अक्सर लोग बच्चे को 24 घंटे डायपर पहनाकर रखते हैं। इससे स्किन पर हवा नहीं लगती। डायपर पर बच्चे का स्टूल और यूरिन जमा होता रहता है जिसमें कई तरह के केमिकल होते हैं। खासकर यूरिन अगर लंबे समय तक स्किन को टच करे तो इससे बच्चे को खुजली होने लगी है और वह रोने लगता है। इससे स्किन में इन्फेक्शन भी हो जाता है।
बेहतर है कि बच्चे को डायपर नहीं पहनाया जाए, लेकिन अगर कोई ट्रैवल कर रहा है या किसी किस्म की मजबूरी हो तभी डायपर पहनाएं। इस दौरान भी हर 1 घंटे में डायपर चेक करते रहें।
कई बार बच्चा यूरिन नहीं करता, लेकिन पसीने की वजह से डायपर गीला रहता है। बच्चे ने यूरिन किया है या नहीं, लेकिन हर 2 घंटे पर डायपर चेंज करते रहना चाहिए। घर आते ही बच्चे का डायपर तुरंत उतार दें। उसे हमेशा सूती कपड़े की नैपी पहनाएं।
अगर बच्चे को रैशेज हो जाएं तो बच्चे के प्राइवेट पार्ट पर हवा लगने दें और जिंक ऑक्साइड की क्रीम लगाएं।
आजकल कई नैपी क्रीम आ रही हैं जिससे बच्चे को रैशेज न हो। लोग पहले क्रीम लगाते हैं और फिर डायपर पहना देते हैं। यह गलत है और ऐसा करने की जरूरत भी नहीं है।
सैनिटरी पैड्स और डायपर को नष्ट करने के नियम 
भारत में सैनिटरी पैड्स और डायपर के वेस्ट को सॉलिड वेस्ट मैनेजमेंट रूल्स 2016 के तहत सॉलिड वेस्ट की कैटेगरी में रखा गया है। जिन चीजों में खून या बॉडी फ्लूड लगा होता है, वह बायो मेडिकल वेस्ट की श्रेणी में आते हैं। इन्हें नष्ट करने के लिए सरकार ने एक अलग गाइडलाइन बनाई है।
इस वेस्ट में आटोक्लेविंग नाम की प्रक्रिया से एक निर्धारित समय में गर्म भाप के जरिए वेस्ट नष्ट किया जाता है। इससे बैक्टीरिया भी नष्ट होते हैं।
सैनिटरी वेस्ट को माइक्रोवेविंग प्रक्रिया से भी नष्ट किया जाता है। इसमें कचरे के छोटे-छोटे टुकड़े हो जाते हैं और उसमें पानी मिलाया जाता है। इसके बाद कचरे में मौजूद सूक्ष्मजीवों और हानिकारक तत्वों को खत्म करने के लिए इसे गर्म किया जाता है।
सॉलिड वेस्ट मैनेजमेंट रूल्स 2016 के अनुसार सैनिटरी पैड्स और डायपर नॉन रिसाइकिल वेस्ट में आते हैं। इन्हें फेंकने के लिए इनकी निर्माता कंपनी को लिफाफे, डिस्पोसेबल बैग या रैपर देने चाहिए और इसी में सैनिटरी वेस्ट को यूज करने के बाद ढक कर फेंकना चाहिए।
सैनिटरी नैपकिन को कभी शौचालय के कमोड में नहीं फेंकना चाहिए। सभी पब्लिक टॉयलेट और घरों में इस कचरे को डिस्पोजेबल डस्टबिन में अलग से फेंकना चाहिए।
सैनिटरी पैड्स हों या बेबी डायपर, इनका इस्तेमाल करना या ना करना हमारे अपने हाथों में हैं क्योंकि इनके अलावा और भी कई विकल्प हैं।
अगर आप पर्यावरण प्रेमी हैं और अपनी सेहत के लिए सजग हैं, तो बेहतर है कि इको फ्रेंडली प्रोडक्ट्स अपनाएं। 
जरा सोचिए अगर आप सैनिटरी पैड या बेबी डायपर का इस्तेमाल बंद कर देते हैं तो इनका कचरा ही नहीं फैलेगा। इससे पैसों की भी बचत होगी। जब केमिकल इस्तेमाल ही नहीं होंगे तो भविष्य में बीमारी भी नहीं होंगी। इस बारे में सोचिएगा जरूर... 
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।